[{"text_idx": "#000000", "text": "Na\u0308itus \u201eLo\u0303putu kohvijoomine\u201c* on kui nostalgiareis Tallinna vanalinnas kunagi olnud ja ka praegu to\u0308o\u0308tavatesse menupaikadesse. Va\u0308ljapanek Lu\u0308hikese jala va\u0308ravatornis tutvustab ajaloolisi kohvikuid, neile eritellimusel valminud mo\u0308o\u0308blit ja kohalikku kohvikukultuuri laiemalt."}, {"text_idx": "#000001", "text": "Tallinnas on aegade jooksul olnud mitmeid kordumatuid, originaalmo\u0308o\u0308bliga sisustatud kohvikuid, baare ja restorane. Neis on joodud kohvi ja istutud mo\u0308o\u0308blil, milletaolist kusagil mujal maailmas ei ole. On kohti, mis olnud olulised ka kultuuri- vo\u0303i hoopis poliitilises ajaloos."}, {"text_idx": "#000002", "text": "Na\u0308itus Lu\u0308hikese jala va\u0308ravatornis algab Tallinna esimese kohviku, 18. sajandi alguses Raekoja plats 12 paiknenud A. D. Carvallido kohvimaja tutvustamisega. Ja\u0308rgnevad Tallinna kohvikud pa\u0308rinevad juba hilisemast ajast, peamiselt viimase sajandi erinevatest ajaja\u0308rkudest. Nende seas oli va\u0308ga eriilmelisi, ka na\u0308iteks poliitiliselt olulisi paiku (klubi Centum kohvik ja restoran), omaaegseid menukohti (Mu\u0308ndi baar, kohvik Neitsitorn jt) vo\u0303i kultuurikohvikuid (Pegasus, Kloostri Ait). Ko\u0303iki neid esindavad just samadest kohvikutest pa\u0308rinevad ja just nendesamade kohtade jaoks tuntud disainerite kujundatud originaalmo\u0308o\u0308bliesemed, mis kannavad edasi Eesti kultuuri- ja disainiajalugu."}, {"text_idx": "#000003", "text": "Na\u0308itusel vo\u0303ib kohata juba Eesti disainiklassikasse kuuluvat mo\u0308o\u0308blit ja detaile, mis just selle na\u0308ituse tarvis taas va\u0308lja otsitud. Sellest hoolimata ei ole tegemist klassikalise disainina\u0308itusega. Linnamuuseumi roll on keskenduda eelko\u0303ige kohalikule kultuuri- ja ajaloole ning eksponeeritud disain kannab edasi laiemat kohalugu. Na\u0308ituseruum, Lu\u0308hikese jala va\u0308ravatorni u\u0308lakorrus sarnaneb mitme omataolisega Tallinna vanalinnas, kus paiknes kohvikuid vo\u0303i ka baare."}, {"text_idx": "#000004", "text": "Lisaks mo\u0308o\u0308blile jm muule visuaalsele on kohvikus va\u0308ga oluline ka heli. Na\u0308ituse atmosfa\u0308a\u0308ri kujundamisel on keskne roll helitaustal, mis aitab luua meeleolu ja avada olulisi kultuuriloolisi ja kunstilisi seoseid, raamistada ra\u0308nnakut la\u0308bi u\u0308he sajandi kohvikukultuuri ja ajaloo. Kohvikuna\u0308ituse helikujunduse autor on helilooja Ma\u0308rt-Matis Lill."}, {"text_idx": "#000006", "text": "Ju\u0308ri Kuuskemaa vestlus \u201eTallinna kohvikud u\u0308he kohviso\u0303bra ma\u0308lestustes\u201c: 25.novembril algusega kell 16:00"}, {"text_idx": "#000007", "text": "* Na\u0308ituse pealkiri \u201eLo\u0303putu kohvijoomine\u201c on laenatud kirjanik Madis Ko\u0303ivu na\u0308idendilt. Selle tegevus kulgeb tsaariajast ta\u0308napa\u0308evani u\u0308hes Tartu kohvikus, mille prototu\u0308u\u0308biks on pika ajalooga ja kultuuri- ning u\u0308likoolirahva poolt armastatud Werner. Etenduses muutuvad ajastud, vahetub riigivo\u0303im, algavad ja lo\u0303pevad so\u0303jad. Kohvikus istub aga Stammgast, kes vaatamata va\u0308ljas toimuvale pu\u0308u\u0308ab kohvijoomisega teha endale head a\u0308raolemist."}]